Mahalliy davlat hokimiyati organlari tomonidan yuridik shaxslarning mol-mulkiga solinadigan soliq, yer soligʻi va yagona yer soligʻi boʻyicha toʻlash muddatini uzaytirish tartibi toʻgʻrisidagi nizomni tasdiqlash haqida
(resolution, 2020-12-11)

Oʻzbekiston Respublikasi Prezidentining “Soliq va bojxona imtiyozlari berilishini yanada tartibga solish chora-tadbirlari toʻgʻrisida” 2019-yil 27-iyundagi PF-5755-son Farmoni ijrosini taʼminlash maqsadida Vazirlar Mahkamasi qaror qiladi: 1. Mahalliy davlat hokimiyati organlari tomonidan yuridik shaxslarning mol-mulkiga solinadigan soliq, yer soligʻi va yagona yer soligʻi boʻyicha toʻlash muddatini uzaytirish tartibi toʻgʻrisida nizom 1-ilovaga muvofiq tasdiqlansin. 2. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov zimmasiga yuklansin. 1. Mazkur Nizom mahalliy davlat hokimiyati organlari tomonidan yuridik shaxslarning (keyingi oʻrinlarda soliq toʻlovchilar deb ataladi) mol-mulkiga solinadigan soliq, yer soligʻi va yagona yer soligʻi boʻyicha toʻlash muddatini uzaytirish (keyingi oʻrinlarda soliqlarni toʻlash muddatini uzaytirish deb ataladi) tartibini belgilaydi. 2. Soliqlarni toʻlash muddati mahalliy davlat hokimiyati organlari tomonidan moliyaviy holati soliq qarzdorligini belgilangan muddatda toʻlashga imkon bermaydigan yuridik shaxslar uchun uzaytiriladi. 3. Soliqlarni toʻlash muddati quyidagi asoslardan biri mavjud boʻlganda uzaytiriladi: agar soliqlar, penyalar va jarimalar boʻyicha qarzdorlikning bir martalik toʻlovi soliq toʻlovchini iqtisodiy nochorlikka (bankrotlikka) olib kelsa; soliq toʻlovchining ishlab chiqarish va (yoki) tovarlar va xizmatlar realizatsiyasi mavsumiy xususiyatga ega boʻlsa; soliq toʻlovchiga tabiiy ofat, texnologik falokat yoki yengib boʻlmaydigan kuchlarning boshqa holatlari natijasida zarar yetkazilgan taqdirda. 4. Soliqlarni toʻlash muddati soliq toʻlovchilarga bir oydan yigirma toʻrt oygacha: soliq qarzdorligining butun summasiga yoki uning bir qismiga (masalan, muayyan sanaga hisoblangan summaga) yoki kelgusida yuzaga keladigan soliq qarzdorligiga nisbatan; ushbu Nizomning 1-bandida koʻrsatilgan bir soliq yoki soliqlarning bir nechta turlari boʻyicha uzaytirilishi mumkin. Soliqlarni toʻlash muddatini navbatdagi uzaytirish toʻlash muddati uzaytirilgan soliq toʻlovchiga nisbatan soliqlarning kechiktirilgan summasi toʻliq toʻlangan sanadan boshlab uch yildan kam boʻlmagan muddatdan keyin berilishi mumkin, ushbu Nizomning 3-bandi toʻrtinchi xatboshida nazarda tutilgan holatlar bundan mustasno. 5. Soliqlarni toʻlash muddati 3-bandning ikkinchi va uchinchi xatboshilarida koʻrsatilgan hollarda uzaytirilsa soliq qarzdorligi summasiga soliq qarzdorligi uchun belgilangan penya miqdorida foizlar hisoblanadi. Soliqlar boʻyicha penya hisoblash tegishli soliqlar boʻyicha muddatning uzaytirilishi amal qilish davri boshlangandan boshlab toʻxtatiladi. Toʻlash muddatini uzaytirishdan foydalanganlik uchun foizlar ularga nisbatan muddat uzaytirilgan soliqlar boʻyicha qarzdorlik summasi toʻlanadigan kunda bir vaqtda toʻlanadi. Toʻlash muddatini uzaytirishdan foydalanganlik uchun foizlarni hisoblab chiqarish penyani hisoblash uchun nazarda tutilgan tartibda amalga oshiriladi va soliq toʻlovchining shaxsiy kartochkasida kechiktirilgan soliqlar uchun hisoblangan foizlar sifatida aks ettiriladi. Soliqlarni toʻlash muddatini uzaytirish soliq toʻlovchiga uning sof aktivlari qiymatidan oshmaydigan summaga beriladi. 6. Ushbu Nizomning 3-bandi toʻrtinchi xatboshida koʻrsatilgan holatda soliq toʻlash muddati uzaytirilsa, soliq qarzdorligi summasiga foizlar hisoblanmaydi. 7. Soliq toʻlovchi soddalashtirilgan tartibda soliq toʻlash muddatini uzaytirishi uchun yuridik shaxsning kafilligini taqdim etishi mumkin. 8. Soliqlarni toʻlash muddatini uzaytirish ushbu Nizomga 1-ilovaga muvofiq sxema boʻyicha amalga oshiriladi. Soliqlarni toʻlash muddatini uzaytirish Qoraqalpogʻiston Respublikasi Joʻqorgʻi Kengesi, viloyat xalq deputatlari Kengashi va Toshkent shahar xalq deputatlari Kengashining tegishli qarorlari asosida amalga oshiriladi. 9. Qoraqalpogʻiston Respublikasi Joʻqorgʻi Kengesi, viloyat xalq deputatlari Kengashi va Toshkent shahar xalq deputatlari Kengashining soliq toʻlash muddatini uzaytirish toʻgʻrisidagi qarori (keyingi oʻrinlarda soliq toʻlash muddatini uzaytirish toʻgʻrisida qaror deb ataladi) loyihasi tegishli ravishda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan tayyorlanadi. 10. Soliq toʻlovchining ushbu Nizomga 2-ilovaga muvofiq shakl boʻyicha soliq solish obyekti joylashgan joy boʻyicha Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga taqdim etilgan yuridik shaxslarning mol-mulkiga solinadigan soliq, yuridik shaxslardan olinadigan yer soligʻini va yagona yer soligʻini toʻlash muddatini uzaytirish toʻgʻrisida qogʻoz yoki elektron shaklda berilgan ariza qaror loyihasini tayyorlash uchun asos hisoblanadi. Arizaga quyidagi hujjatlar ilova qilinadi, ushbu Nizomning 11-bandida nazarda tutilgan holatlar bundan mustasno: toʻlash muddati uzaytiriladigan soliqlar (mol-mulk soligʻi, yer soligʻi, yagona yer soligʻi) boʻyicha hisoblangan va toʻlangan summalar toʻgʻrisida soliq solish obyekti joylashgan joy boʻyicha davlat soliq xizmati organi tomonidan tasdiqlangan solishtirma dalolatnoma, shuningdek, soliq toʻlovchining banklarda ochilgan barcha hisobvaraqlari roʻyxatini oʻz ichiga olgan ushbu soliqlar boʻyicha hisoblangan va toʻlangan penya va jarimalar toʻgʻrisida maʼlumotnoma; banklarning: arizani topshirishdan oldingi olti oylik davrda soliq toʻlovchining banklardagi hisobvaraqlari boʻyicha pul mablagʻlarining har oylik aylanmasi toʻgʻrisidagi; toʻlanmagan hisob hujjatlarining tegishli kartotekasiga joylashtirilgan hisob hujjatlari mavjudligi yoki ushbu kartotekada ularning mavjud emasligi toʻgʻrisidagi; soliq toʻlovchining banklardagi barcha hisobvaraqlaridagi pul mablagʻlari qoldigʻi toʻgʻrisidagi maʼlumotnomasi; kontragentlari roʻyxati — ular bilan tuzilgan shartnomalar nusxasi ilova qilingan holda soliq toʻlovchining debitorlari (yoki majburiyatlar yuzaga kelganligining boshqa asoslari mavjudligini tasdiqlovchi hujjatlar); davlat soliq xizmatlari organlariga oxirgi xisobot davri uchun taqdim etilgan moliyaviy xisobot; soliq toʻlovchining mavsumiy xususiyatga ega boʻlgan faoliyat turlaridan olgan daromadlari ulushi umumiy daromadlarining kamida 50 foizini tashkil etishini tasdiqlovchi hujjatlar. Mazkur hujjat soliq toʻlovchining tovarlar va xizmatlarni ishlab chiqarishi va (yoki) realizatsiya qilishi mavsumiy xususiyatga ega boʻlganda soliq toʻlash muddatini uzaytirish uchun taqdim etiladi. Ushbu bandga muvofiq toʻliq boʻlmagan hajmda taqdim etilgan hujjatlar koʻrib chiqish uchun qabul qilinmaydi. 11. Quyidagi holatlarda soliq toʻlovchi soliq toʻlash muddatini uzaytirish uchun berilgan arizaga faqat quyidagilarni ilova qiladi: a) kafillik — soliq toʻlash muddati soddalashtirilgan tartibida uzaytirilishi uchun. Bunda, kafil soliq toʻlovchiga oxirgi ikki yilda xisoblangan va toʻlangan soliqlar boʻyicha davlat soliq xizmati organining maʼlumotnomasini taqdim etadi. Bunda, kafilning ushbu davr uchun hisoblangan soliqlari summasi u tomonidan toʻlash majburiyati kafolatlangan soliq miqdori boʻyicha toʻlash muddati uzaytirilayotgan soliq summasining uch baravaridan (bir yilga hisoblaganda) kam boʻlmasligi kerak. Kafillik obyekt joylashgan joydagi davlat soliq xizmati organi va kafillik beruvchi oʻrtasida fuqarolik qonunchiligiga muvofiq tuziladi. Soliq toʻlovchi tomonidan soliqlar va tegishli penya summalari belgilangan muddatda toʻlamagan taqdirda, kafillik beruvchi soliq toʻlovchining majburiyatlarini toʻliq hajmda bajarishni oʻz zimmasiga oladi. Toʻlash majburiyati kafillik bilan taʼminlangan soliqlar belgilangan muddatda soliq toʻlovchi tomonidan toʻlanmagan yoki toʻliq toʻlanmagan hollarda, davlat soliq xizmati organi soliqni toʻlash toʻgʻrisidagi talabnomani bajarish muddati tugagan kundan boshlab besh kun mobaynida kafilga kafillik shartnomasi boʻyicha qarzdorlikni toʻlash toʻgʻrisida talabnomani joʻnatadi. Agar kafil kafillik shartnomasi boʻyicha pul summasini toʻlash toʻgʻrisidagi talabnomani belgilangan muddatda bajarmasa, davlat soliq xizmati organi kafildan uning kafilligi bilan taʼminlangan summalarni majburiy undirish choralarini koʻradi. Kafillik shartnomasiga muvofiq kafil oʻziga olgan majburiyatlarni bajargach, oʻzi tomonidan toʻlangan soliq summalarini, shuningdek, mazkur soliqlar boʻyicha foizlar hamda soliq toʻlovchining majburiyatlarini bajarish natijasida yetkazilgan zararlarni soliq toʻlovchidan undirish huquqi kafilga oʻtadi. b) texnologik halokat yoki yengib boʻlmaydigan boshqa kuch holatlari natijasida soliq toʻlovchiga yetkazilgan zarar boʻyicha soliqlarni toʻlash muddati uzaytirilishida — tabiiy ofatlar, texnologik halokat yoki yengib boʻlmaydigan kuchning boshqa holatlar natijasida soliq toʻlovchiga yetkazilgan zarar qiymati toʻgʻrisida vakolatli organning (tashkilotning) ekspert xulosasi. 12. Soliqlarni toʻlash muddatini uzaytirish toʻgʻrisidagi qarorda quyidagilar koʻrsatilishi shart: a) toʻlash muddati uzaytirilayotgan soliq turi; b) toʻlash muddati uzaytirilayotgan soliq turi boʻyicha qarzdorlik miqdori; v) toʻlash muddati uzaytirilayotgan har bir soliq turi boʻyicha muddat; g) toʻlash muddati uzaytirilayotgan har bir soliq turi boʻyicha toʻlash muddati va tartibi. Ayrim hollarda soliqlarni toʻlash muddatini uzaytirish toʻgʻrisidagi qarorda kafillik toʻgʻrisidagi hujjatlar koʻrsatiladi. 13. Soliqlarni toʻlash muddatini uzaytirish yoki uni rad etish toʻgʻrisidagi qaror soliq toʻlovchining arizasi olingan kundan boshlab oʻttiz kun muddatda Qoraqalpogʻiston Respublikasi Joʻqorgʻi Kengesi, viloyat xalq deputatlari Kengashlari va Toshkent shahar xalq deputatlari Kengashi tomonidan qabul qilinadi. 14. Soliqlarni toʻlash muddatini uzaytirish toʻgʻrisidagi qaror u qabul qilingan kundan boshlab kuchga kiradi. Bunda hisoblanadigan penya soliq toʻlash uchun belgilangan kundan mazkur qaror kuchga kiradigan kunga qadar boʻlgan butun davr uchun, agar koʻrsatilgan toʻlash muddati mazkur qaror kuchga kiradigan kundan oldin kelsa, qarzdorlik summasiga qoʻshiladi. 15. Agar soliqlarni toʻlash muddati kafillik boʻyicha uzaytirilsa, toʻlash muddatini uzaytirish toʻgʻrisidagi qaror kafillik toʻgʻrisidagi shartnoma tuzilgandan soʻng kuchga kiradi. 16. Soliqlarni toʻlash muddatini uzaytirishni rad qilish toʻgʻrisidagi qaror quyidagi holatlarda qabul qilinishi mumkin: soliq haqidagi qonunlar buzilishi bilan bogʻliq jinoyat belgilariga koʻra jinoyat ishi qoʻzgʻatilgan boʻlsa; soliq toʻlash shartlari buzilishi munosabati bilan oldin taqdim qilingan toʻlash muddatini uzaytirilishning amal qilishini toʻxtatish toʻgʻrisida qaror chiqarilgan boʻlsa; soliq toʻlovchini tugatish amalga oshirilganda. 17. Soliqlarni toʻlash muddatini uzaytirish yoki uni rad qilish toʻgʻrisidagi qaror nusxasi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan qaror qabul qilingan kundan boshlab uch ish kunida soliq toʻlovchiga va soliq solish obyekti joylashgan joy boʻyicha davlat soliq xizmati organiga yuboriladi. 18. Soliqlarni toʻlash muddati uzaytirilishining amal qilishi qarorning amal qilish muddati tugagach yoxud quyidagi hollarda bunday muddat tugagach toʻxtatilishi mumkin: belgilangan muddat tugagunga qadar soliq qarzdorligining barcha kechiktirilgan summalari toʻlanganda; toʻlash muddati uzaytirishlishi amal qilishini ixtiyoriy toʻxtatish toʻgʻrisida soliq toʻlovchining arizasiga asosan; soliq toʻlovchini tugatish tartibi boshlanganda. 19. Davlat soliq xizmati organi ushbu Nizomning 18-bandi ikkinchi va toʻrtinchi xatboshilarida koʻrsatilgan hollarda soliqlarni toʻlash muddatini uzaytirish belgilangan muddatidan oldin toʻxtatilganligi toʻgʻrisida soliq toʻlovchini va mahalliy davlat hokimiyati organini xabardor qilishi shart. 20. Davlat soliq xizmati organlari mazkur Nizom talablariga rioya qilinishi uchun javob beradilar. 21. Davlat soliq xizmati organlari tomonidan soliqlarni toʻlash muddatini uzaytirish toʻgʻrisida Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan taqdim qilingan axborot asosida alohida hisob yuritiladi. 22. Soliqlarni toʻlash muddatini uzaytirish boʻyicha soliqlar summalari oʻz vaqtida toʻlanishini nazorat qilish davlat soliq xizmati organlari tomonidan qonun hujjatlariga muvofiq amalga oshiriladi. Bosqichlar Subektlar Tadbirlar Muddatlar 1-bosqich Soliq toʻlovchilar Yuridik shaxslarning mol-mulkiga solinadigan soliq, yer soligʻi va yagona yer soligʻi boʻyicha toʻlash muddatini uzaytirish uchun ariza beradi. Zaruriyatga koʻra 2-bosqich Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 1. Arizani va u bilan birga taqdim etilgan hujjatlarni nizom talablariga muvofiqlik yuzasidan koʻrib chiqadi va qaror loyihasini tayyorlaydi. 1. Ariza berilganda 2. Qoraqalpogʻiston Respublikasi Joʻqorgʻi Kengesi, viloyat xalq deputatlari Kengashlari va Toshkent shahar xalq deputatlari Kengashiga qaror loyixasini koʻrib chiqish uchun kiritadi. 2. Ariza tushgan kundan boshlab besh ish kunda 3-bosqich Qoraqalpogʻiston Respublikasi Joʻqorgʻi Kengesi, viloyat xalq deputatlari Kengashilari va Toshkent shahar xalq deputatlari Kengashi Soliq toʻlash muddatini uzaytirish yoki soliq toʻlash muddatini uzaytirishni rad etish boʻyicha qaror qabul qiladi. Soliq toʻlovchining arizasi olingan kundan boshlab 30 kundan kechikmay 4-bosqich Qoraqalpogʻiston Respublikasi Vazirlar Kengashi, viloyat va Toshkent shahar hokimliklari Soliqlarni toʻlash muddatini uzaytirish yoki uni rad qilish toʻgʻrisidagi qaror nusxasini soliq toʻlovchiga va soliq toʻlovchini soliq solish obyekti joylashgan joy boʻyicha davlat soliq xizmati organiga yuboradi. Qaror qabul qilingan kundan boshlab uch ish kunida 1. Vazirlar Mahkamasining “Mahalliy davlat hokimiyati organlari tomonidan ayrim toifadagi yuridik shaxslarga mol-mulk soligʻi, yer soligʻi, yagona yer soligʻi hamda obodonlashtirish va ijtimoiy infratuzilmani rivojlantirish soligʻi boʻyicha imtiyozlar berish tartibi toʻgʻrisidagi nizomni tasdiqlash haqida” 2012-yil 2-oktabrdagi 281-son qarori (Oʻzbekiston Respublikasi QT, 2012-y., № 10-son, 71-modda). 2. Vazirlar Maxkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb xisoblash toʻgʻrisida” (Oʻzbekiston Respublikasi Prezidentining “Oʻzbekiston Respublikasining 2018-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida” 2017-yil 29-dekabrdagi PQ-3454-son qarori)” 2018-yil 22-maydagi 384-son qaroriga (Oʻzbekiston Respublikasi QT, 2018-y., 5-son, 121-modda) 1-ilovaning 9-bandi.